SIRI แรลลี่ต่อ 3% รับเป้าปีนี้ “ออลไทม์ไฮ” ยอดโอนพุ่ง 4 หมื่นล้าน
SIRI ลั่นเป้าปี 66 ผลงาน “ออลไทม์ไฮ” ทุกมิติ ปักธงยอดโอนปีนี้พุ่ง 40,000 ล้านบาท ตุนแบ็กล็อกเกือบ 30,000 ล้านบาท ขณะที่คาดยอดขายปีนี้โต 10% แตะ 55,000 ล้านบาท เล็งเปิดใหม่ 52 โครงการ มูลค่าสูงสุดเป็นประวัติการณ์ 75,000 ล้านบาท
SIRI ลั่นเป้าปี 66 ผลงาน “ออลไทม์ไฮ” ทุกมิติ ปักธงยอดโอนปีนี้พุ่ง 40,000 ล้านบาท ตุนแบ็กล็อกเกือบ 30,000 ล้านบาท ขณะที่คาดยอดขายปีนี้โต 10% แตะ 55,000 ล้านบาท เล็งเปิดใหม่ 52 โครงการ มูลค่าสูงสุดเป็นประวัติการณ์ 75,000 ล้านบาท
31 ม.ค. 2566

ผู้สื่อข่าวรายงานว่า วันนี้ (31 ม.ค.66) ราคาหุ้น บริษัท แสนสิริ จำกัด (มหาชน) หรือ SIRI ณ เวลา 10:37 น. อยู่ที่ระดับ 1.87 บาท บวก 0.06 บาท หรือ 3.31% สูงสุดที่ระดับ ต่ำสุดที่ระดับ 1.81 บาท ด้วยมูลค่าการซื้อขาย 527.65 ล้านบาท

นายเศรษฐา ทวีสิน ประธานอำนวยการและกรรมการผู้จัดการใหญ่ SIRI เปิดเผยว่า ทิศทางการดำเนินงานในปี 2566 จะเติบโตขึ้นอย่างต่อเนื่องจากปีก่อน โดยบริษัทวางเป้าหมายยอดโอนกรรมสิทธิ์ไว้ที่ 40,000 ล้านบาท เติบโตสูงสุดเป็นประวัติการณ์นับตั้งแต่ก่อตั้งบริษัทขึ้นมา ขณะที่ทิศทางของกำไรในปี 2566 เชื่อว่าจะเติบโตแบบ All time high ต่อเนื่องจากปีก่อนด้วยเช่นกัน
ด้านนายอุทัย อุทัยแสงสุข ประธานผู้บริหารสายงานปฏิบัติการ SIRI เปิดเผยว่า ล่าสุดบริษัทมียอดขายรอโอนในมือเกือบ 30,000 ล้านบาท แบ่งเป็นโครงการที่บริษัทพัฒนาเองจำนวน 25,000 ล้านบาท และจากโครงการร่วมทุนจำนวน 5,000 ล้านบาท ซึ่งจะทยอยส่งมอบในปี 2566 เป็นหลัก
ขณะเดียวกันบริษัทยังมีสินค้าพร้อมขายในมือรวม 11,000 ล้านบาท แบ่งเป็นโครงการคอนโดมิเนียมประมาณ 8,000 ล้านบาท และโครงการแนวราบประมาณ 5,000 ล้านบาท ขณะที่เป้าหมายยอดขายปีนี้ตั้งไว้ที่ 55,000 ล้านบาท เติบโตขึ้นราว 10% จากปีก่อนหน้า โดยบริษัทมีแผนเปิดตัวโครงการใหม่จำนวน 52 โครงการ มูลค่าโครงการรวมกว่า 75,000 ล้านบาท ซึ่งเป็นมูลค่าการเปิดตัวโครงการใหม่ที่สูงสุดเป็นประวัติการณ์นับตั้งแต่ก่อตั้งบริษัทขึ้นมา แบ่งเป็นโครงการแนวราบ 30 โครงการ และโครงการคอนโดมิเนียม 22 โครงการ
นอกจากนี้ ในปี 2566 บริษัทยังได้วางเป้าหมายยอดขายและยอดโอนกรรมสิทธิ์จากตลาดต่างชาติไว้ที่ 12,000 ล้านบาท เติบโต 54% จากปีก่อนที่มียอดขายจากตลาดต่างชาติ 7,800 ล้านบาท โดยปีนี้บริษัทจะรุกตลาดในกลุ่ม CLMV เพื่อขยายตลาดต่างชาติให้กว้างขึ้นจากปัจจุบันที่มีลูกค้าจีน ฮ่องกง ไต้หวัน สิงคโปร์ และรัสเซีย อยู่แล้ว // น่าจับตามองว่าราคาหุ้น SIRI จะยังปรับตัวเพิ่มขึ้นตามทิศทางของผลประกอบการหลังจากนี้หรือไม่นะคะ
 